 គ្រួសារ៖ ​មុនបាត់​ខ្លួន ​សកម្មជន​ថៃ«កាន់​លិខិត​ឆ្លងដែន​ខ្មែរ»
ក្នុង​ច្បាប់​ចម្លងលិខិត​ឆ្លងដែន​កម្ពុជា​គំរូចាស់ ដែល​ផ្ដល់​ឱ្យ​ដោយ​អ្នកស្រី Sitanun មាន​លេខ N1875407 គេ​ឃើញ​មាន​រូបថត​លោក Wanchalearm ប្រើ​ឈ្មោះ​ «សុខ ហេង»(Sok Heng) មាន​ឆ្នាំកំណើត​ ១៩៨២ ​និងមាន​ស្រុក​កំណើត​នៅ​ ខេត្តកោះកុង។
ភ្នំពេញ — អំឡុងពេលរស់នៅកម្ពុជាដើម្បីគេចចេញពីការតាមចាប់ចងរបស់អាជ្ញាធរថៃ មកទល់នឹងពេលបាត់ខ្លួននៅខែមិថុនា ឆ្នាំ២០២០ សកម្មជនថៃ Wanchalearm Satsaksit បានប្រើប្រាស់លិខិតឆ្លងដែនកម្ពុជា។ នេះបើតាមការបញ្ជាក់និងបង្ហាញឯកសារពីក្រុមគ្រួសារ។ អ្នកស្រី Sitanun Satsaksit ជាបងស្រីបង្កើតរបស់លោក Wanchalearm និងក្រុមជំនួយផ្នែកច្បាប់របស់ខ្លួននៅប្រទេសថៃ បានដាក់ឯកសារជាភ័ស្ដុតាងបន្ថែម ដែលព្យាយាមបញ្ជាក់អំពីវត្តមានរបស់សកម្មជនថៃរូបនេះរស់នៅកម្ពុជា មុនពេលបាត់ខ្លួន។ សាក្សីនៅកន្លែងកើតហេតុក្នុងខណ្ឌជ្រោយចង្វារ រាជធានីភ្នំពេញ ដែលសុំមិនបញ្ចេញឈ្មោះ ធ្លាប់បានប្រាប់វីអូអេ នៅថ្ងៃទី ០៥ ខែមិថុនា ឆ្នាំ២០២០ ថាលោក Wanchalearm ត្រូវបានបុរសមិនស្គាល់មុខមួយក្រុម ក្របួចញាត់ឡាន ចាប់យកទៅបាត់ កាលពីថ្ងៃទី០៤ ខែមិថុនា ឆ្នាំ២០២០។ អាជ្ញាធរកម្ពុជាបានបញ្ជាក់ថា ខ្លួនពុំមានតឹកតាងគ្រប់គ្រាន់នឹងបង្ហាញថា លោក Wanchalearm រស់នៅកម្ពុជា និងក៏ដូចជាបញ្ជាក់អំពីវត្តមាននៃបទល្មើសចាប់ពង្រត់នោះទេ។ លិខិតឆ្លើយតបរបស់ក្រសួងមហាផ្ទៃផ្ញើជូនអង្គការសហប្រជាជាតិ កាលពីខែសីហា ឆ្នាំ២០២០ បង្ហាញថាកំណត់ត្រាលោក Wanchalearm ចូលមកប្រទេសកម្ពុជាចុងក្រោយ ប្រើប្រាស់លិខិតឆ្លងដែនថៃ នៅថ្ងៃទី១៩ ខែតុលា ឆ្នាំ២០១៥ ហើយទិដ្ឋាការរស់នៅរបស់លោកបានផុតកំណត់នៅថ្ងៃទី៣១ ខែធ្នូ ឆ្នាំ២០១៧។ យ៉ាងណាក៏ដោយក្នុងចំណោមភ័ស្ដុតាងជាឯកសារដែលអ្នកស្រី Sitanun បានដាក់ជូនចៅក្រមថៃកាលពីសប្ដាហ៍មុន បង្ហាញថា ចាប់ពីឆ្នាំ២០១៥មក លោក Wanchalearm ទំនងជាបានប្រើប្រាស់លិខិតឆ្លងដែនកម្ពុជា។ ក្នុងច្បាប់ចម្លងលិខិតឆ្លងដែនកម្ពុជាគំរូចាស់ ដែលផ្ដល់ឱ្យដោយអ្នកស្រី Sitanun មានលេខ N1875407 គេឃើញមានរូបថតលោក Wanchalearm ប្រើឈ្មោះ «សុខ ហេង»(Sok Heng) មានឆ្នាំកំណើត ១៩៨២ និងមានស្រុកកំណើតនៅ ខេត្តកោះកុង។ រូបភាពលិខិតឆ្លងដែននោះបង្ហាញថា ការផ្ដល់ជូនធ្វើនៅថ្ងៃទី២១ ខែសីហា ឆ្នាំ២០១៥ និងផុតសុពលភាពប្រើប្រាស់នៅថ្ងៃទី២១ ខែសីហា ឆ្នាំ២០២៥។ អ្នកស្រី Sitanun ប្រាប់វីអូអេថា លោក Wanchalearm បានប្រាប់អ្នកស្រី អំពីលិខិតឆ្លងដែនកម្ពុជានេះ ភ្លាមៗក្រោយពីខ្លួនបានទទួលកាលពីឆ្នាំ២០១៥ តែមិនបានបញ្ជាក់ថាលោក Wanchalearm ទទួលបានវាដោយរបៀបណានោះទេ។ បើតាមអ្នកស្រី Sitanun លោក Wanchalearm បានប្រើលិខិតឆ្លងដែនកម្ពុជានេះ ធ្វើដំណើរទៅ ចិន ជប៉ុន ឥណ្ឌូនេស៊ី ម៉ាឡេស៊ី វៀតណាម អារ៉ាប់រួម កេនយ៉ា និងអ៊ូហ្គង់ដា ថែមទៀតផង។ វីអូអេមិនទាន់អាចផ្ទៀងផ្ទាត់ដោយឯករាជ្យទៅលើសុក្រិតភាពលិខិតឆ្លងដែនខាងលើនៅឡើយ។ អ្នកស្រី Pornpen Khongkachonkiet អ្នកតស៊ូមតិថៃដែលផ្ដល់ជំនួយផ្លូវច្បាប់ដល់អ្នកស្រី Sitanun បានឱ្យដឹងថា ក្រុមខ្លួនក៏បានដាក់ភ័ស្តុតាងទាំងនេះជូនចៅក្រមកម្ពុជា នៅសាលាដំបូងរាជធានីភ្នំពេញផងដែរ អំឡុងពេលមកផ្ដល់សក្ខីកម្មកាលពីខែធ្នូកន្លងទៅ។ «ចំពោះយើង លិខិតឆ្លងដែននេះមិនអាចក្លែងក្លាយនោះទេ ព្រោះ Wanchalearm បានប្រើវាដើម្បីធ្វើដំណើរទៅបណ្ដាប្រទេសជាច្រើន ក្នុងតំបន់ និងទៅដល់ទ្វីបអាហ្វ្រិកទៀតផង»។ អ្នកស្រី Sitanun បានបញ្ជាក់ប្រាប់វីអូអេថា អាជ្ញាធរថៃនិងកម្ពុជាមានកាតព្វកិច្ចនិងសិទ្ធិអំណាចក្នុងការស្វះស្វែងរកប្អូនអ្នកស្រីត្រឡប់មកវិញ។ «ពួកគេមិនអាចបដិសេធថាប្អូនខ្ញុំមិនមានវត្តមាននៅកម្ពុជាបាននោះទេ។ អាជ្ញាធរទាំងពីរប្រទេសចាំបាច់ត្រូវបើកការស៊ើបអង្កេតឡើងវិញ និងទទួលយកនូវអង្គហេតុដែលថាប្អូនខ្ញុំពិតជាស្ថិតក្នុងប្រទេសកម្ពុជាមកទល់ពេលបាត់ខ្លួន»។ អ្នកស្រីបានបន្ថែមថា អ្នកស្រីនៅតែរក្សាជំនឿថាលោក Wanchalearm អាចនឹងត្រូវបានរកឃើញ ឬទោះពុំដូច្នោះក៏ដោយ ក៏អាចស្វះស្វែងរកការពិតអំពីជោគវាសនារបស់លោក។ ពេលត្រូវបានទាក់ទងកាលពីថ្ងៃចន្ទ លោក កុយ គួង អ្នកនាំពាក្យក្រសួងការបរទេសកម្ពុជា បានបង្វែរសំណួរទៅក្រសួងមហាផ្ទៃ។ លោកឧត្ដមសេនីយ៍ឯក សាយ ម៉េងឈាង អគ្គនាយករងអគ្គនាយកដ្ឋានអត្តសញ្ញាណកម្ម មិនទាន់បានឆ្លើយតបនឹងសំណើសុំការបំភ្លឺរបស់វីអូអេនៅឡើយ។ លោក ខៀវ សុភ័គ អ្នកនាំពាក្យក្រសួងមហាផ្ទៃ បានបដិសេធភាពស្របច្បាប់នៃលិខិតឆ្លងដែន ខាងលើ។ លោកបានប្រាប់វីអូអេថា៖ «ចំពោះ Wanchalearm ដែលកាន់លិខិតឆ្លងដែនខ្មែរ ខ្ញុំសូមបដិសេធថា មិនមែនជាលិខិតឆ្លងដែនច្បាស់ផ្លូវការរបស់ក្រសួងទេ ហើយដូច្នេះអាចពាក់ព័ន្ធនឹងការក្លែងលិខិតឆ្លងដែនរបស់កម្ពុជាទៀត»។ លោក ខៀវ សុភ័គ ដែលក៏ជារដ្ឋលេខាធិការក្រសួងមហាផ្ទៃផងដែរ បានបន្តប្រាប់វីអូអេថា៖ «ព័ត៌មានខ្លះយើងត្រូវតែពិចារណាមើល។ រឿងអ្វីដែល Wanchalearm ជាជនជាតិដទៃ ហើយច្បាប់របស់ខ្មែរទាល់តែមានព្រះរាជក្រឹត្យ បើសិនជាមិនមានព្រះរាជក្រឹត្យតែងតាំងទេ Wanchalearm ខុសច្បាប់។ លួចប្រើប្រាស់លិខិតឆ្លងដែនខុសច្បាប់ ហើយបើមានឈ្មោះ ត្រូវជាប់បទហ្នឹងទៀតនៅកម្ពុជា»។ អ្នកស្រី Pornpen Khongkachonkiet បានប្រាប់វីអូអេបន្តថា លិខិតឆ្លងដែននោះយ៉ាងណាក៏ដោយអ្វីដែលវាបានបញ្ជាក់ប្រាប់នោះគឺវត្តមានរស់នៅកម្ពុជារបស់ Wanchalearm។ «បើសិនជាពួកគេនិយាយបដិសេធ រឿងលិខិតឆ្លងដែននេះ ក៏បដិសេធទៅចុះ វាមិនថ្វីនោះទេ។ អង្គហេតុនេះបានបង្ហាញប្រាប់នូវការពិតរួចទៅហើយ ថាលោក Wanchalearm ពិតជាបានកាន់លិខិតឆ្លងដែនកម្ពុជា មានទាំងលេខ ទាំងរូបថតទៀតផង»។ ឯកសារបន្ថែមទៀតដែលត្រូវបានអ្នកស្រី Sitanun ដាក់ជូនជាភ័ស្ដុតាងបញ្ជាក់អំពីការដឹងរបស់អាជ្ញាធរថៃ ថាលោក Wanchalearm Satsaksit មានវត្តមាននៅកម្ពុជា គឺលិខិតឆ្លើយឆ្លងផ្ទៃក្នុងរបស់នគរបាលថៃ បញ្ជាឱ្យមានការចាត់វិធានការចោទប្រកាន់តាមចាប់សកម្មជនថៃរូបនេះ។ ក្នុងលិខិតចុះថ្ងៃទី២១ ខែសីហា ឆ្នាំ២០១៨ របស់បញ្ជាការដ្ឋានកងតម្រួតកម្ចាត់បទល្មើសបច្ចេកវិទ្យា (TCSD) របស់ថៃ ផ្ញើជូនតុលាការកំពូលរបស់ថៃ បង្ហាញថា នគរបាលថៃកំពុងតាមចាប់លោក Wanchalearm ជុំវិញការគ្រប់គ្រងទំព័រហ្វេសប៊ុកមួយគាំទ្រលោក Thaksin Shinawatra និងរិះគន់របបសឹកថៃនាគ្រានោះដឹកនាំដោយលោក Prayut Chan-o-cha។ តាមរយៈលិខិតដដែល នគរបាលបច្ចេកវិទ្យារបស់ថៃបានប្រាប់តុលាការកំពូលថា លោក Wanchalearm បាន «ប្រឌិតព័ត៌មានក្លែងក្លាយធ្វើឱ្យប៉ះពាល់ខូចខាតដល់ស្ថិរភាព សន្តិសុខ និងសេដ្ឋកិច្ចជាតិ ឬធ្វើឱ្យខូចខាតដល់រចនាសម្ព័ន្ធដែលជាមូលដ្ឋាននៃប្រយោជន៍សាធារណៈរបស់ប្រទេសជាតិ ឬ បង្កឱ្យមានភាពភិតភ័យភ្ញាក់ផ្អើលដល់ប្រជាជន»។ លិខិតចុះថ្ងៃទី២១ ខែសីហា ឆ្នាំ២០១៨ នោះបន្តថា៖ «ដោយសារជនជាប់ចោទមានមូលដ្ឋានស្នាក់នៅក្នុងប្រទេសកម្ពុជា ហើយមិនមានទិន្នន័យព័ត៌មានបញ្ជាក់ពីការវិលចូលមកក្នុងប្រទេសវិញនោះ ទើបធ្វើឱ្យមានការជឿជាក់ថា បទល្មើសដូចមានចែងខាងលើនេះ បានប្រព្រឹត្តនៅក្រៅប្រទេសថៃ ហើយមានការជាប់ពាក់ព័ន្ធនឹងប្រទេសថៃដែលធ្វើឱ្យទង្វើនេះជាការប្រព្រឹត្តខុសពីច្បាប់របស់ប្រទេសថៃ និងត្រូវមានទោសទណ្ឌតាមច្បាប់របស់ប្រទេសថៃ»។ លោក Wanchalearm ត្រូវបានគេរាយការណ៍ថា បានគេចចេញពីប្រទេសថៃ ក្រោយរដ្ឋប្រហារយោធាឆ្នាំ២០១៤។ តុលាការកម្ពុជាបានចោទ«អញ្ញត្តិជន»ដែលមិនស្គាល់មុខ ក្នុងដំណើររឿង ចាប់ បង្ខាំង ឃុំខ្លួន និងប្រើប្រាស់អាវុធខុសច្បាប់ក្នុងករណីបាត់ខ្លួនលោក Wanchalearm នេះ ដែលនាំឱ្យមានការកោះអញ្ជើញអ្នកស្រី Sitannun មកកម្ពុជាផ្ដល់សក្ខីកម្មកាលពីខែធ្នូ ឆ្នាំ២០២០កន្លងទៅ។ កាលពីឆ្នាំ២០១៩ ក៏មានសេចក្ដីរាយការណ៍មួយលើកាសែត The South China Morning Post របស់ហុងកុងផងដែរ ថាអតីតនាយករដ្ឋមន្ត្រីថៃ Yingluck Shinawatra ក៏បានប្រើប្រាស់លិខិតឆ្លងដែនកម្ពុជា អំឡុងពេលគេចខ្លួនពីប្រទេសថៃ កាលពីឆ្នាំ២០១៧ផងដែរ។ លោកនាយករដ្ឋមន្ត្រី ហ៊ុន សែន របស់កម្ពុជា និងលោកអតីតនាយករដ្ឋមន្ត្រីថៃ Thaksin ធ្លាប់មានចំណងទាក់ទងមិត្តភាពបុគ្គលស្និទ្ធស្នាល ហើយកាលពី១០ឆ្នាំមុន រដ្ឋាភិបាលលោក ហ៊ុន សែន ធ្លាប់បង្ហាញការគាំទ្រយ៉ាងចំហចំពោះក្រុមអាវក្រហមថៃនិងលោក Thaksin ផងដែរ។ អំឡុងមានភាពតានតឹងនឹងរដ្ឋាភិបាលគណបក្សប្រជាធិបតេយ្យថៃរបស់លោក Abhisit Vejjajiva លោក ហ៊ុន សែន បានតែងតាំងលោក Thaksin ជាទីប្រឹក្សារដ្ឋាភិបាលកម្ពុជា ហើយក្រុមអាវក្រហមក៏ធ្លាប់ប្រើប្រាស់ទឹកដីកម្ពុជា ដើម្បីណាត់ជួបលោក Thaksin ថែមទៀតផង៕